b'\n_START_ARTICLE_\nEila Lahti-Argutina\n_START_PARAGRAPH_\nEila Lahti-Argutina (14. huhtikuuta 1937 Petroskoi, Neuvostoliitto \xe2\x80\x93 10. elokuuta 2008 Petroskoi, Ven\xc3\xa4j\xc3\xa4) oli ven\xc3\xa4j\xc3\xa4nsuomalainen toimittaja ja tietokirjailija. Lahti-Argutina ty\xc3\xb6skenteli pitk\xc3\xa4\xc3\xa4n Neuvostoliitossa ilmestyneiss\xc3\xa4 suomenkielisiss\xc3\xa4 Punalippu- ja Neuvosto-Karjala-lehdiss\xc3\xa4. Neuvostoliiton hajottua h\xc3\xa4n keskittyi tutkimaan Stalinin vainoissa menehtyneiden suomalaisten kohtaloita._NEWLINE_Lahti-Argutina sai kaksoiskansalaisuuden 2004 ja muutti pysyv\xc3\xa4sti Kuopioon. _NEWLINE_Lahti-Argutina julkaisi kaksi kirjaa suomalaisten kohtaloista 1930-luvun Neuvostoliitossa. Jukka Rislakin kanssa tehty Meill\xc3\xa4 ei kotia t\xc3\xa4\xc3\xa4ll\xc3\xa4 (1997) k\xc3\xa4sittelee Suomesta 1930-luvulla ty\xc3\xb6n per\xc3\xa4ss\xc3\xa4 loikanneiden edesottamuksia. Teos oli ehdokkaana Tieto-Finlandian saajaksi ja se on k\xc3\xa4\xc3\xa4nnetty englanniksi. Vuonna 2001 julkaistiin yli 8\xc2\xa0000 suomalaista nime\xc3\xa4 k\xc3\xa4sitt\xc3\xa4nyt matrikkeli Olimme joukko vieras vaan. Lahti-Argutina ker\xc3\xa4si tietoja arkistoista ja h\xc3\xa4n haastatteli viel\xc3\xa4 elossa olleita. Lahti-Argutina menehtyi aivoverenvuotoon Petroskoissa. H\xc3\xa4n oli kuollessaan viimeistelem\xc3\xa4ss\xc3\xa4 matrikkelin jatko-osaa._NEWLINE_Lahti-Argutina valmistui Petroskoin valtionyliopistosta._NEWLINE_Lahti-Argutinan is\xc3\xa4, kemil\xc3\xa4inen Eino Lahti, loikkasi Neuvostoliittoon vuonna 1930 poliittisista syist\xc3\xa4, ja kuoli T\xc5\xa1eljabinskin pakkoty\xc3\xb6leirill\xc3\xa4 vuonna 1943. Is\xc3\xa4n kohtalo selvisi Eilalle vasta 1990-luvun tutkimusten my\xc3\xb6t\xc3\xa4.'